Hvordan kunne det ske, at Black Army kunne komme så tæt på Lars Løkke Rasmussen (V), da statsministeren besøgte Vollsmose i går?

Sådan lyder spørgsmålet, efter at det ledende bandemedlem Mohammed Dabaas trykkede hånd med Lars Løkke Rasmussen.

Statsministeren vidste på daværende tidspunkt ikke, hvem Mohammed Dabaas var, men var efterfølgende irriteret over, at manden ikke gav sig til kende.

Læs også : VIDEO Uvidende Løkke trykker hånd med bandeleder i Vollsmose

Rådmand Jane Jegind (V) overværede håndtrykket, hvorefter hun trak statsministeren væk.

- Jeg vidste ikke, hvem han var, men efterfølgende er jeg overrasket over, hvorfor han kunne komme så tæt på. Det understreger på en sørgelig baggrund behovet for en bandepakke, fordi de ikke spiller på samme plade som os andre, siger hun.

Fyns Politi havde på forhånd sikkerhedsvurderet hele området i samarbejde med PET, fortæller politidirektør Kit Claudi Grøn-Iversen.

De vurderede, at der ikke var noget farligt ved at lade Mohammed Dabaas trykke hånd med Lars Løkke Rasmussen.

- Det er et medlem, der er borger i Vollsmose. Statsministerens tur på Bøgetorvet var for at hilse på borgerne i området, og det ønskede Mohammed Dabaas at gøre. Det er der ikke et sikkerhedsmæssigt problem i, siger hun.

Politidirektøren understreger, at man ville have grebet ind, hvis situationen mellem bandelederen og statsministeren havde udviklet sig, men at sikkerheds setuppet under hele besøget var finkæmmet og tilrettelagt.

Politikere skal bevæge sig frit

Samarbejdet mellem Fyns Politi og PET er afgørende forud for et besøg som dette, forklarer Hans Jørgen Bonnichsen, tidligere chef for PET.

- Man foretager en trusselsvurdering af situationen og kommer frem til, at der ikke er noget farligt ved at hilse på borgerne i området. Desuden sørger livvagterne for statsministerens sikkerhed, og det er glædeligt, at politikerne kan bevæge sig frit rundt, siger han.

De mange spørgsmål om Mohammed Dabaas tager den tidligere PET-chef med ophøjet ro.